Alueiden komitean päätöslauselma aiheesta "Seuraava hallitustenvälinen konferessi (hvk)"



Virallinen lehti nro C 057 , 29/02/2000 s. 0103 - 0104



Alueiden komitean päätöslauselma aiheesta "Seuraava hallitustenvälinen konferessi (hvk)" (2000/C 57/17) ALUEIDEN KOMITEA, joka ottaa huomioon Kölnin Eurooppa-neuvoston päätelmissä vahvistetun aikomuksen kutsua koolle hallitustenvälinen konferenssi, jonka tarkoituksena on selvittää Amsterdamissa avoimiksi jääneet ja ennen laajentumista ratkaistavat toimielinkysymykset, ottaa huomioon Kölnin ja Tampereen Eurooppa-neuvoston päätöksen laatia Euroopan unionin perusoikeuskirja, ottaa huomioon komission puheenjohtajan Romano Prodin lausumat, joiden mukaan Helsingin Eurooppa-neuvostossa käynnistettävän konferenssin tavoitteita tulee laajentaa, ottaa huomioon alueiden komitean 15. syyskuuta 1999 antaman laajentumisen institutionaalisia näkökohtia käsittelevän lausunnon "Paikallis- ja aluehallinto Euroopan sydämessä"(1), ottaa huomioon Jean-Luc Dehaenen johdolla kokoontuneen Euroopan komission asiantuntijaryhmän antaman kertomuksen, ottaa huomioon Euroopan parlamentin 18. marraskuuta 1999 antaman päätöslauselman perustamissopimusten uudistuksen ja seuraavan hallitustenvälisen konferenssin valmistelusta, ottaa huomioon Euroopan komission 10. marraskuuta 1999 antaman panoksen hallitustenvälisen konferenssin valmistelemiseen, sekä katsoo, että Euroopan unionilla on sekä valtioihin että kansoihin perustuva kaksinkertainen laillinen oikeutus, katsoo, että nykyinen demokratiavaje vain kasvaa laajentumisen jälkeen, katsoo, että Euroopan unioniin liittyminen edellyttää läheisyysperiaatteen hyväksymistä, katsoo, että laajentuminen vaikuttaa alueiden komiteaan, hyväksyi 17. ja 18. marraskuuta 1999 pitämässään 31. täysistunnossa (marraskuun 18. päivän kokouksessa) yksimielisesti seuraavan päätöslauselman. Alueiden komitea, joka 1. katsoo, että seuraavan institutionaalisen uudistuksen perustavoitteena on lujittaa ja demokratisoida yhteisön toimielimiä antamalla niiden käyttöön asianmukaiset välineet laajentumishaasteen ratkaisemiseksi, 2. on näin ollen sitä mieltä, että hallitustenvälisen konferenssin tavoitteita tulee laajentaa eikä tule rajoittua yksinomaan Amsterdamissa avoimiksi jääneisiin institutionaalisiin kysymyksiin eli Euroopan komission kokoon ja kokoonpanoon, äänimäärien painotukseen neuvostossa ja määräenemmistöäänestysten käytön laajentamiseen, 3. muistuttaa, että alueiden komitealla on keskeinen asema Euroopan kansalaisten edustajana, joka edistää Eurooppa-ajatuksen juurruttamista kansalaisten arkipäivään ja auttaa heitä ymmärtämään unionin pyrkimyksiä ja tavoitteita, sekä ehdottaa yhteisön, jäsenvaltioiden ja alue- ja paikallistason päätösten välisen toimivaltajaon parantamista, 4. vetoaa Euroopan komissioon, että se ottaa virallista ehdotusta hyväksyessään huomioon AK:n vaatimukset, 5. toivoo pääsevänsä osallistumaan täysivaltaisesti seuraavia institutionaalisia uudistuksia koskeviin neuvotteluihin sekä sellaisen perusoikeuskirjan laatimiseen, joka auttaisi kansalaisia näkemään yhteisön kansalaisuuden uusia välittömiä oikeuksia antavana tekijänä, 6. ehdottaa, että alue- ja paikallisyhteisöjen osuus läheisyysperiaatteen toteuttamisessa ja noudattamisessa kirjataan perustamissopimukseen, 7. ehdottaa, että perustamissopimukseen lisätään paikallisen itsehallinnon periaate, 8. toivoo, että AK:n kanssa neuvottelemisen periaate ulotetaan myös epävirallisiin neuvoston kokouksiin, 9. ehdottaa, että AK:n enimmäisjäsenmääräksi asetetaan 350, 10. esittää uudelleen perustamissopimukseen kirjattavaksi, että jäsenillä tulee olla poliittinen mandaatti, joka takaa heidän laillisen oikeutuksensa, 11. ehdottaa uudelleen, että AK:lle annetaan toimielinasema, 12. esittää, että AK:lle annetaan oikeus vedota Euroopan yhteisöjen tuomioistuimeen, jos sen erioikeuksia ei kunnioiteta, 13. antaa puheenjohtajansa tehtäväksi toimittaa tämä päätöslauselma komissiolle, Euroopan parlamentille, neuvostolle, jäsenvaltioiden hallituksille ja parlamenteille. Bryssel 18. marraskuuta 1999. Alueiden komitean puheenjohtaja Manfred DAMMEYER (1) CdR 52/99 fin - EYVL C 374, 23.12.1999, s. 15.